**Õpilaste toetamine Häädemeeste Keskkoolis**

1. Üldpõhimõtted
   1. Haridusliku erivajadusega (HEV) õpilase õppe korraldamisel lähtub kool kaasava õppe põhimõtetest, mille kohaselt üldjuhul õpib HEV õpilane tavaklassis koolis kehtestatud õppekava alusel ja õpilase erivajadusega arvestades. HEV õpilaste kaasamine tavaõppesse tähendab seda, et õpe on paindlik, õpilaste eeldustele ja vajadustele kohandatud ning see peab haarama õpilast lisaks õppetööle ka kõigisse teistesse tegevustesse koolis.
   2. Haridusliku ja käitumusliku erivajadusega õpilase õppe korraldamisel lähtutakse esmatasandi ennetuse põhimõttest, kus põhirõhk asetub klassitasandil tehtavale tööle õpilase individuaalsuse varajasel toetamisel ning tema erivajaduste märkamisel.
   3. Vajadusel rakendatakse võimalikult varajasi ja efektiivseid sekkumismeetodeid kooli tasandil eelkõige õpihuvi säilitamiseks ning kiireks käitumistaastuseks. Suuremate probleemide puhul kaasatakse pere ja/või kooli algatusel spetsialistid väljastpoolt kooli.
   4. Iga õpilase arengu toetamiseks ja probleemide ennetamiseks on Häädemeeste Keskkoolis loodud järgmised võimalused:

1) arenguvestlused klassijuhatajaga (vähemalt kord aastas) arengupotentsiaali väljaselgitamiseks ja kokkulepete sõlmimiseks;

2) ainealased konsultatsioonid aineõpetajate/klassiõpetajate poolt;

3) eripedagoogiline nõustamine;

4) sotsiaalpedagoogi nõustamine;

5) pedagoogiline nõustamine õpetajatele õppealajuhataja poolt ja lapsevanematele sotsiaalpedagoogi poolt;

6) õpiabitunnid;

7) loengud lapsevanematele;

8) koostöö Pärnumaa Rajaleidja jt spetsialistidega väljaspool kooli;

9) head võimalused huvitegevuseks (sport, muusika, kunst, tantsimine, projektide ja väljasõitudega seotud arendavad tegevused);

10) osalemine pikapäevarühma tegevustes (algklassides).

1. Haridusliku erivajadusega õpilaste õppe koordineerija (HEVko)
   1. Häädemeeste Keskkoolis on haridusliku erivajadusega õpilaste õppe koordineerijaks õppealajuhataja, kelle ülesandeks on haridusliku erivajadusega õpilase õppe ja arengu toetamiseks vajaliku koostöö korraldamine tugispetsialistide ja õpetajate vahel.
   2. HEVko toetab ja juhendab õpetajat haridusliku erivajaduse väljaselgitamisel ning teeb õpetajatele, lapsevanematele ja direktorile ettepanekuid pedagoogiliseks tööks, koolis pakutavate õpilase arengut toetavate meetmete rakendamiseks ja/või täiendavate uuringute läbiviimiseks, tehes selleks koostööd õpetajate ja tugispetsialistidega.
   3. HEVko toetab ja juhendab õpetajat ka andekate kui HEV õpilaste eriandekuste väljaselgitamisel ning teeb õpetajale, vanemale ja direktorile ettepanekuid edaspidiseks süvendatud pedagoogiliseks tööks, koolis pakutavate õpilase arengut toetavate meetmete rakendamiseks (õppekorralduse muutmine, koostöö korraldamine juhendajate ning õpetajate vahel, olümpiaadid, täiendavad uurimistööd, ekskursioonid, õppekäigud, lisakonsultatsioonid, teaduskoolis osalemine jne).
2. **Haridusliku erivajadusega (HEV) õpilane**
   1. HEV õpilane on I-XII klassi õpilane, kelle õpiraskused, tervise seisund, puue, käitumis- ja tundeeluhäired, pikemaajaline õppest eemalviibimine või koolis edasijõudmiseks õppekeele ebapiisav valdamine toob kaasa vajaduse teha muudatusi või kohandusi õppe sisus, õppeprotsessis, õppe kestuses, õppekoormuses, õppekeskkonnas (nagu õppevahendid, õpperuumid, suhtluskeel, tugipersonal, spetsiaalse ettevalmistusega pedagoogid), taotletavates õpitulemustes või õpetaja poolt klassiga töötamiseks koostatud töökavas ning kelle puhul kool rakendab süsteemset abi kooli tasandil.
   2. Õpilase kohta avatakse õpilase individuaalsuse kaart (ÕIK) ning seda täidetakse regulaarselt (vähemalt kaks korda aastas, jaanuaris ja õppeaasta lõpus) klassijuhataja/klassiõpetajate, aineõpetajate, tugispetsialistide poolt.
   3. Andekas õpilane on I-XII klassi õpilane, kes oma võimete tõttu omab eeldusi saavutada väljapaistvaid tulemusi ning on näidanud kas eraldi või kombineeritult eelkõige järgmisi kõrgeid võimeid: üldine intellektuaalne võimekus, akadeemiline võimekus, loominguline mõtlemine, liidrivõimed, võimed kujutavas või esituskunstis, psühhomotoorne (spordialane) võimekus.
   4. Haridusliku erivajaduse väljaselgitamisel kasutatakse aineõpetaja/klassijuhataja hinnangut, pedagoogilis-psühholoogilist hindamist, erinevates tingimustes õpilase käitumise korduvat ja täpsemat vaatlust, õpilast ja tema kasvukeskkonda puudutava lisateabe koondamist, õpilase meditsiinilisi ja logopeedilisi uuringuid.
   5. Andekate õpilaste väljaselgitamisel lähtutakse spetsialistide poolt läbiviidud standardiseeritud testide tulemustest, väga heade tulemuste saavutamisest üleriigilistel või rahvusvahelistel aineolümpiaadidel, konkurssidel või võistlustel ning valdkonna ekspertide hinnangutest.

1. **Haridusliku erivajadusega õpilase õppe korraldamine**
   1. Õpilase arengu toetamine klassi tasandil (I tasand)
      1. Lapsel on kooli I klassi astudes kaasas koolivalmiduse kaart (koolieelsest lasteasutusest), mis võimaldab jätkata koolis lapse (sh erivajadustega lapse) arengu/toimetuleku jälgimist, õpetuse individualiseerimist ja diferentseerimist ning vajadusel kohest tugiteenuste osutamist.
      2. Klassiõpetajad/aineõpetajad jälgivad laste individuaalset toimetulekut õppesituatsioonis. Õpilasele avatakse kooli astudes individuaalsuse kaart ning seda täidetakse regulaarselt (vähemalt kaks korda aastas, jaanuaris ja õppeaasta lõpus) klassijuhataja poolt.
      3. Lapse individuaalse arengu toetamise esmasteks võimalusteks koolis on:

1) õppetöö diferentseerimine, individualiseerimine klassi tasandil õpetaja poolt:

* jõukohastada õppevara ja töökorraldusi. Nt lihtsustada ülesannete juhiseid ja küsimusi/ülesandeid, struktureerida neid, suunata õppeülesannete täitmisele väikeste etappide kaupa, lihtsustada õppematerjali ja õppetekste, tuua esile olulist, lisada kontrollküsimusi teksti mõtteliste osade vahele, lubada õpilasel kasutada vastamisel valikvastustega tekste, anda võimekamatele keerukamaid ülesandeid ja materjale.
* suunata kasutama abimaterjale õppeprotsessis ja ülesannete lahendamisel (skeemid, reeglite, valemite või näidiste kogumikud, sõnaraamatud, teatmikud, vastavad arvutiprogrammid jms).
* võimaldada õpilasele töö- ja tähelepanuvõime langedes või väsimuse märkide ilmnemisel liikumis- või puhkepause või anda lisaaega ülesande sooritamiseks.
* juhendada õpilast tunnis individuaalselt, anda eduelamust võimaldavat tagasisidet õpitegevusele, tunnustada pingutust ja positiivset suhtumist, võimaldada rahulikku keskkonda vastamiseks (individuaalne vastamine) jms.

2) lapse tunniväline individuaalne abistamine (järeleaitamine, konsultatsioonid) klassi- või aineõpetajate poolt;

3) koostöö lapsevanemaga, lapsevanema pedagoogiline juhendamine;

4) konsulteerimine kolleegide ja tugispetsialistidega koolis;

5) võimetekohase huvitegevuse ja muude võimaluste soovitamine jne.

* + 1. Õpilasele rakendatud klassitasandil lisameetmete ja nende tulemuslikkuse kohta teevad õpetajad kokkuvõtte õpilase individuaalsuse kaardil. Kui selgub, et klassitasandil rakendatust ei ole abi, võtab õpetaja ühendust HEVko-ga. Pöörduda võivad nii klassijuhataja kui aineõpetajad.
  1. HEV õpilase individuaalsuse kaart ja selle haldamine
     1. Haridusliku erivajaduse tuvastamiseks läbiviidud pedagoogilise hindamise tulemused, õpetajate täiendavad tähelepanekud ja soovitused õpilase tugevate ja arendamist vajavate külgede kohta, kooli tugispetsialistide soovitused, testimiste ja uuringute tulemused ning nõustamiskomisjoni soovitused õppe korraldamiseks ja sellest tulenevalt õpilasele rakendatud meetmed dokumenteeritakse haridusliku erivajadusega õpilase puhul õpilase individuaalsuse kaardile (edaspidi ÕIK)
     2. ÕIKi pideva täiendamise ja konfidentsiaalsuse eest vastutavad klassijuhataja, aineõpetajad, tugispetsialistid ja HEV õpilaste õppe koordineerija.
     3. ÕIK säilitatakse Stuudiumis turvalises keskkonnas ning neid prindib lapsevanema nõusolekul ja allkirjastab sotsiaalpedagoog, lisaks allkirjastab HEVko.
     4. Ilma lapsevanema nõusolekuta ÕIKi ei prindita, ei säilitata paberkujul ega levitata elektrooniliselt. Iga klassijuhataja näeb vaid oma klassi ÕIKe.
  2. Õpilase arengu toetamine kooli tasandil (II tasand)
     1. Vanema nõusolekul ja HEVko otsusel jätkatakse õpilase individuaalsuse kaardi täitmist, õpilane arvatakse üldist tuge vajavate õpilaste hulka ja kantakse EHISesse.
     2. Üldine tugi:

1. Üldist tuge võivad vajada eelkõige riikliku õppekava alusel õppivad õpilased, kel on tekkinud takistused koolikohustuse täitmisel või ajutine mahajäämus õpitulemuste saavutamisel.
2. Üldise toe vajadus võib tuleneda õpilase ajutisest kirjutamis- ja/või lugemisraskusest või ajutisest õpiraskusest, mis võib olla tingitud tervislikust seisundist, sh haigestumisest ja sellega kaasnevast pikemaajalisest puudumisest või traumast, sh psüühilisest või sotsiaalmajanduslikust eriolukorrast vms.
3. Üldise toe rakendamisel tagatakse õpilasele ajutiselt või perioodiliselt:

* individuaalne lisajuhendamine;
* tugispetsialistide teenuse kättesaadavus;
* vajadusel õpiabitunnid – tulenevalt toe vajaduse eripärast kas individuaalselt või rühmas.
  + 1. Juhul, kui õpilase hariduslik erivajadus tuleneb tema andekusest, koostatakse õpilasele individuaalne õppekava ning tagatakse täiendav juhendamine, kas aineõpetaja või teiste vastava valdkonna spetsialistide poolt haridusprogrammide või teiste haridusasutuste kaudu. Õpetaja valib õpilase võimete ja annete arendamiseks sobivad õppemeetodid ja vajadusel kohandab õpikeskkonda.
    2. Kui koolis rakendatud üldine tugi ei ole piisav õpilase toetamiseks vajalikul määral ega anna õpilase arengu seisukohalt soovitud tulemusi, siis on võimalus õpilasele taotleda tõhustatud või eritoe soovitust (PGS § 46 lõige 6).
    3. Tõhustatud või eritoe rakendamise soovituse koos täpsemate rakendamise juhistega annab Harno Rajaleidja kooliväline nõustamismeeskond.
    4. Tõhustatud tuge rakendatakse õpilasele, kes oma püsiva õpiraskuse, psüühika- ja käitumishäire või muu terviseseisundi või puude tõttu vajab vähemalt üht järgmistest teenustest:
* pidevat tugispetsialistide teenust, sh abiõpetaja ja individuaalset õppekava ühes, mitmes või kõikides ainetes;
* pidevat tugispetsialistide teenust, sh tugiisik ja osaajaga õpet individuaalselt või rühmas;
* pidevat tugispetsialistide teenust ja individuaalset tuge klassis toimuva õppetöö ajal;
* õpet eriklassis.
  + 1. Erituge rakendatakse õpilasele, kes tulenevalt tema raskest ja püsivast psüühikahäirest, intellekti- või meelepuudest või liitpuudest vajab:
* puudespetsiifilist õppekorraldust, -keskkonda, -metoodikat, -vahendeid ning õppes osalemiseks pidevat tugispetsialistide teenust lõimituna sotsiaal- või tervishoiuteenustega või mõlemaga;
* osaajaga õpet individuaalselt või rühmas või pidevat individuaalset tuge klassis või õpet eriklassis.
  1. Pedagoogilise hinnangu koostamine
     1. Ettepaneku hinnangu koostamiseks võib esitada lapsevanem, klassijuhataja, aineõpetajad, eesmärgiga mõista õpiprobleemi sisu ja allikaid.
     2. Hinnangu tulemused kantakse ÕIK-le. Hinnang annab aluse efektiivseteks sekkumisteks.
     3. Hindamise viisid on:

1) õpilase jälgimine ainetunnis;

2) intervjuud õpilase, õpetajate, lapsevanemaga

2) vaatlused eri situatsioonides;

3) eripedagoogilised meetodid.

* + 1. Pedagoogilisele hinnangule tuginedes saab õpilase arengu toetamiseks lapsevanema nõusolekul valida võimalikult sobivad meetmed ja neid rakendada:

1) aineõpetaja konsultatsioon;

2) õpiabitunnid;

3) logopeediline ja eripedagoogiline abi;

4) sotsiaalpedagoogi tugi;

5) teiste spetsialistide kaasamine väljastpoolt kooli (III tasand) – eripedagoog, logopeed, psühholoog, psühhiaater jne;

6) individuaalse õppekava koostamine (sealhulgas käitumise tugikava koostamine, vajadusel õpetaja poolt eraldi lapse vajadustele vastava töökava koostamine jne).

* + 1. Lapsevanemale antakse valitud meetmetest teada Stuudiumi kaudu või kirjaliku teatisena.
    2. Kui õpilase hariduslik erivajadus tuleneb tema andekusest, tagatakse talle individuaalse õppekava rakendamine ning vajaduse korral täiendav juhendamine aineõpetajate poolt või teiste vastava valdkonna spetsialistide poolt haridusprogrammide või teiste haridusasutuste kaudu.
  1. Õpiabirühm
     1. Koolikorraldusliku meetmena saab HEVko ettepanekul ja kooli direktori otsusel suunata kooli I- IX klassi HEV õpilane õpiabirühma, kui tal on selleks vastav näidustus (märge koolivalmiduskaardil, lapsevanema kinnitus näidustuse kohta, eripedagoogi ja klassijuhataja koostöös tehtud otsus).
     2. Õpiabirühma võetakse vastu üldist tuge vajav ajutiste ainealaste õpiraskustega ja väljakujunemata õpioskustega ning logopeediliste probleemidega põhikooli õpilane, kes vaatamata klassi- ja aineõpetajate abile ja nõustamisele ei suuda edukalt täita põhikooli riikliku õppekava nõudeid või kes vajab õpioskuste ja -harjumuste kujundamiseks toetavat õppekorraldust.
     3. Õpiabirühma tunnid toimuvad reeglina vastava ainetunni ajal, milles õpilasel täheldatakse raskusi, kuid vajadusel võib tunde läbi viia ka pärast õppetunde.
     4. Õpiabitundides viiakse läbi järgmisi tegevusi:

1) korrigeeritakse kõnepuudeid ning arendatakse suulist ja kirjalikku kõnet lähtuvalt kõnepuude mehhanismist või olemusest;

2) arendatakse kognitiivseid oskusi;

3) kujundatakse ja arendatakse eripedagoogiliste võtete abil õpioskusi ja õpivilumusi.

* + 1. Õpiabitundide maht nädalas ja õpiabi kestus määratakse HEVko ettepanekul õpilase individuaalsetest vajadustest lähtuvalt. Kui õpiabirühm moodustatakse erinevate klasside õpilastest, tuleb rühma töö läbiviimisel tagada, et kõik õpilased saaksid vajaliku toe.
  1. Sotsiaalpedagoog

1) nõustab ja toetab õpilast põhihariduse omandamisel ning sotsiaalsete oskuste arendamisel;

2) teavitab koolikohustuslike probleemidega õpilasi, tema vanemaid ja õpetajaid abi saamise võimalustest;

3) aitab leida ressursse õpilase lähikeskkonnas tema probleemi võimalikuks lahendamiseks ja arendavaks huvialaseks tegevuseks;

4) selgitab hariduslike erivajadustega õpilastele, nende vanematele ja õpetajatele võimalusi sobiva õpiabi, õppevormi ja koolitüübi leidmisel;

5) koordineerib kontaktisikuna õpilase koolikohustuslike probleemide lahendamiseks vajalike inimeste ja institutsioonide koostööd ning kaasab lähivõrgustiku õpilase toetamiseks teel põhihariduse omandamiseni;

6) osaleb kooli juhtkonna ja HEV tugirühma töös;

7) informeerib lastekaitsespetsialisti olukordadest, kus puudused lapse kasvatamisel ohustavad tema elu, tervist ja arengut;

8) korraldab ja kaasab spetsialiste ennetustegevuse läbiviimiseks koolis.

* 1. Abiõpetaja ja tugiisik
     1. Abiõpetaja ülesanded üldjuhul on:
* abistada õpetajat õppetöö läbiviimisel erivajadustega õpilasega;
* osaleda koos õpetajaga ja koolis töötavate tugispetsialistidega õppetegevuse kavandamisel;
* kujundada koostöös õpetajaga õpilaste arengut toetavat õpikeskkonda, sh toetada koostöötahte ja –oskuste ning positiivsete suhete kujunemist õpilaste vahel;
* valmistada õpetaja juhendamisel ette õppe- ning kasvatustegevusteks vajalikke alternatiivseid õppematerjale õpilasele, kellele rakendatakse jõukohastatud õpet;
* abistada tuge vajavat õpilast õppeülesannete sooritamisel;
* jälgida ja anda tagasisidet õpetajale kogu klassi ja rühma, sh tuge vajavate õpilaste õppeprotsessis tekkinud raskustest ja muudest probleemidest, õpilaste omavahelistest suhetest, aga ka saavutuste, õpilaste arengu ja edusammude kohta;
* abistada õpetajat koolivälistel üritustel ja õppekäikudel.
  + 1. Tugisikuteenus on kohaliku omavalitsuse sotsiaalteenus, mille määramine kuulub kohaliku omavalitsuse pädevusse. Tugiisiku rakendamine on põhjendatud juhtudel, kui õpilane vajab pidevat individuaalset abi, juhendamist või järelevalvet. Peamiselt vajavad tugiisikut õpilased, kellel on tõsine terviseprobleem ja hooldusvajadus või ettearvamatu, agressiivne käitumine. Tugiisik on seotud konkreetse õpilasega ning tugiisik:
* õpetab õpilast enda eest hoolitsema;
* julgustab igapäevaelus toime tulema;
* aitab kaasa sotsiaalsete suhete ning kontaktide loomisele ja arendamisele;
* aitab kaasa õpilase tööoskuste arendamisele ja tööharjumuse kujundamisele;
* abistab ning juhendab õpilast haridusasutuses arendus- ja õppeprotsessis osalemisel;
* loob õpilase jaoks turvalise keskkonna;
* toetab õpilast keskendumisel ja õppetööle pühendumisel;
* aitab luua tingimused võimalikult iseseisvaks toimetulekuks.
  + 1. Tugiisik toetab õpilast õppeprotsessis (kuulab õpetaja korraldusi ja juhendab vajadusel), ta ei vastuta õpilase õppeprotsessi korralduse ja õpitulemuste eest. Tugiisik tegeleb ainult lepingu alusel määratud õpilase (kokkulepitud tingimustel) toetamisega ning ta ei saa samal ajal pakkuda tugiisikuteenust kahele või enamale õpilasele.
  1. Meetmete mõju hindamine
     1. Tugiteenuse rakendamise tulemuslikkuse kohta märgivad kõik hariduslike erivajadustega õpilasega tegelenud õpetajad ja spetsialistid vähemalt kaks korda õppeaastas (jaanuaris ja õppeaasta lõpus) ÕIKi õpilase toimetuleku kirjelduse ja esitavad omapoolsed soovitused.
     2. Lähtuvalt eelnevast kavandatakse edasised tegevused:

1) tugiteenuste lõpetamine;

2) tugiteenuse jätkamine samal või tõhustatud viisil;

3) täiendavate uuringute teostamine;

4) tugiteenuste vahetamine või muu teenuse lisamine;

5) ettepanek koolivälisesse nõustamismeeskonda suunamiseks.

* 1. Õpilase arengu toetamine võrgustikutöös (III tasand )
     1. Kui koolis rakendatud tugiteenused ei osutunud tulemuslikuks, palub kool (klassijuhataja või sotsiaalpedagoog) lapse seaduslikel esindajatel pöörduda Pärnu Rajaleidja Keskuse koolivälise nõustamiskomisjoni poole täiendavateks uuringuteks. Lapsevanema keeldumisel on koolil õigus lapse huvide kaitseks pöörduda lastekaitsespetsialisti poole.
     2. Kui õpilane jätkab õpinguid Häädemeeste Keskkoolis, tuleb tema arengukeskkonna kujundamisel arvestada koolivälise nõustamismeeskonna ja uuringus osalenud spetsialistide soovitusi ning sõlmida konkreetsed koostöökokkulepped perekonnaga või lapse seadusliku esindajaga vastavalt kooli võimalustele. Koostöös koolipidajaga kohandatakse ruume, vajalikke vahendeid, õppetegevuste sisu ja raskusastet sellisel määral, et see ei oleks vastuolus kooli õppekava ja arengukavaga.
     3. Koolivälise nõustamismeeskonna määratud tähtaja lõppemisel või vähemalt korra õppeaastas hindab HEVko koostöös õpetajate ja tugispetsialistidega nõustamiskomisjoni soovitatud õppekorralduse või meetmete rakendamise mõju õpilase arengule ja toimetulekule ning teeb selle põhjal ettepanekud edasiseks tegevuseks, sealhulgas täiendavate uuringute läbiviimiseks või uute soovituste saamiseks nõustamiskomisjoni poole pöördumiseks.
     4. Koolivälise nõustamismeeskonna otsusega õpilasele koostatakse vajadusel individuaalne õppekava (IÕK).

* 1. Individuaalne õppekava (IÕK)
     1. IÕK on hariduslike erivajadustega õpilase jaoks koostatud õppekava, mis loob õpilasele tingimused võimetekohaseks õppimiseks ja arenemiseks.
     2. Kool koostab õpilasele individuaalse õppekava järgmistel juhtudel:

● kui õpilasele rakendatakse õppekorraldust, mille puhul õpilane on väga vähesel määral kaasatud klassis läbiviidavasse õppesse (nt PGS § 58 lõige 8);

● kui õpilase õppekava erineb klassile koostatud õppekavast;

● kui õpilase klassi läbimise aega või nominaalset õppeaega muudetakse või kui õpilasele rakendatud kohandustega kaasneb nädalakoormuse või õppe intensiivsuse oluline kasv või kahanemine võrreldes kooli või riikliku õppekavaga;

● kui kooliväline nõustamismeeskond on andnud õpilase arengu toetamiseks soovituse vähendada või asendada riiklikes õppekavades sätestatud õpitulemusi või vabastada kohustusliku õppeaine õppimisest (põhikooli riiklik õppekava § 17 lõige 8; PGS § 18 lõige 1);

* kui õpilasel on eesti keelest erinev emakeel.
  + 1. Individuaalse õppekava koostamisel kaasatakse õpilane või piiratud teovõimega õpilase puhul vanem ning vajaduse kohaselt õpetajaid ja tugispetsialiste (PGS § 18 lõige 3).
    2. IÕK esitab klassi õppekavaga võrreldes õpilase kognitiivsele arengule ühe või mitme pädevuse osas vähendatud / suurendatud nõudmised. Selleks:

1) määratakse kindlaks õpilase vajaduste kaetus, probleemi olemus ja IÕK rakendamise eesmärk

2) tehakse kindlaks õpilaste eeloskused ja olemasolevad ressursid, tugevused, toetussüsteemid

3) määratakse arendatavad oskused (kui õpilasel puuduvad teatavad õpioskused vm oskused)

4) määratletakse eeldatavad tulemused

5) koostatakse vajadusel eraldi töökava õpetaja töökava juurde

6) töötatakse välja hindamiskriteeriumid

* + 1. Töö üldised suunad saab kirja panna tabelina ning juurde lisada tööplaan õpitulemuse saavutamiseks. Tööplaan koostatakse määratud ajaks õppenädalate kaupa üldist tööplaani õpilase vajadustele ja võimetele kohandades.
    2. IÕK koostamisel lähtutakse kolmest põhimõttest:

1) materjal on õpilasele jõukohane;

2) on olemas abistavad vahendid (sõnaraamatud, kalkulaatorid jne);

3) õpetaja vahetu abistamine on tagatud.

* + 1. IÕK koostamise ja täitmisega on seotud järgmised isikud:

1) klassijuhataja (vestlus üks kord kuus, on õpilase tugiisik);

2) aineõpetajad;

3) eripedagoog (juhendab IÕK koostamist, kõneravi ja tagasiside edasijõudmisest, õpioskused);

4) lapsevanemad (tagab koolikohustuse täitmise ja kontrollib iseseisva töö tegemist, hoiab sidet kodu ja kooli vahel)

5) sotsiaalpedagoog (jälgib koolikohustuse täitmist, hoiab sidet kooli ja kodu vahel, vajadusel kaasab spetsialiste õpilase toetamiseks)

6) HEVko (kindlustab ruumid, tunniplaani ja kontrollib IÕK rakendamist).

1. **Lapsevanemate / lapse seaduslike esindajate kaasamine kooliellu**

Lapse probleemid, mis väljenduvad koolis, võivad olla seotud koolikeskkonnaga, lapse enda või koduga. Kooli töötajad vastutavad õpilase abistamise ja toetamise eest koolikeskkonnas ning arvestatakse sellega, et erinevate süsteemide koostöö võimaldab jõuda efektiivsemate lahendusteni, seega kaasatakse õpilase abistamisse ja õpilase arengu toetamisse eelkõige kodu, seejärel vajadusel teised lapsega seotud instantsid. Lapsevanema kaasamiseks kooliellu on võimaldatud mitmeid tegevusi.

* 1. Arenguvestlused

1) Arenguvestluste läbiviimise kord on kinnitatud kooli direktori poolt;

2) Arenguvestluse eesmärk on paika panna klassijuhataja ja lapsevanema koostöö põhimõtted lapse arengu toetamisel Häädemeeste Keskkoolis;

3) Arenguvestluse lühikokkuvõte kajastub ÕIK-l.

* 1. Kohtumised temaatiliseks grupinõustamiseks või individuaalseks konsultatsiooniks
     1. Kohtumised on hoolikalt ette kavandatud, positiivses ja asjalikus õhkkonnas toimuvad lapsevanemate ja koolipersonali vahelised kokkusaamised, mis võimaldavad osapooltel küsimustele vastuseid leida, oma tööd ja vaateid tutvustada ja kooli-kodu vahelist koostööd edendada.
     2. Kohtumiste võimalikud variandid on:

1) kohtumised aineõpetajate ja klassijuhatajatega;

2) kohtumised sotsiaalpedagoogi, eripedagoogi, lastekaitsespetsialistiga;

3) kohtumised kooli juhtkonnaga.

* 1. Koolitused
     1. Kool võib läbi viia koolitusi ja loenguid lapsevanematele. Kool tagab ruumid ja lektori.
     2. Loengute teemad käsitlevad teemasid, mis on hariduselus aktuaalsed ning mille vastu lapsevanemad huvi tunnevad.
  2. Erinevad ühisüritused koolis, projektid ja kogukonnaüritused
     1. Kooli osalemisel erinevates projektides, saab ta tegevusse kaasa haarata ka lapsevanemaid. Nende projektide raames viiakse läbi mõni suurem kampaania (terviseedendus, keskkonnateadlikkus, perepäev, ettevõtlusnädal, Erasmus jne) ja perede kaasamine on osa projektitööst.
  3. Lastevanemate koosolek
     1. Lastevanemate üldkoosolek toimub vähemalt kord õppeaastas ning annab lisainformatsiooni lapsevanemale koolikorralduslikes küsimustes, annab ülevaate õppetöö tulemustest ja edasisest plaanidest õppekasvatustöö korraldamisel.
     2. Lastevanemal on võimalus esitada küsimusi ja teha ettepanekuid kooli töö paremaks korraldamiseks.

1. **Käitumuslike erivajadustega õpilaste (KEV) õppe korraldamine**
   1. Käitumisprobleemide põhjused võivad olla seotud õpiraskustega, vaimse tervise probleemidega ja/või sotsiokultuurilise tausta ning kasvatusega. Seoses sellega on vajalik probleemide põhjuste võimalikult varajane väljaselgitamine ning probleemi ja selle kõrvalnähtudega tegelemine.
   2. Koolis ei saa kaotada õpilastel vaimse tervise eripäradest (aktiivsus- ja tähelepanuhäire, autismispektri häired, segatüüpi spetsiifilised käitumishäired) tulenevaid käitumise põhijooni, kuid kool tegeleb kõrvalmõjudega, kaasnevate probleemide ennetamisega ning püüab õpilast sihipäraselt sotsialiseerida.
   3. Käitumusliku erivajadusega õpilased vajavad pedagoogilist, eripedagoogilist, psühholoogilist ja sotsiaalpedagoogilist nõustamisteenust. Kui probleeme ei õnnestu ennetada, võib õpilasel välja kujuneda käitumuslik erivajadus (KEV).
   4. Kui õpilane on korda rikkunud, määratletakse õpilase käitumise raskusaste - kas õpilase käitumine oli hetkeline ja ühekordne emotsioon või kestev probleem ning kas see segas õppeprotsessi, rikkus kooli kodukorda, oli õigusvastane.
   5. Töös KEV õpilastega rakendab kool kolmetasandilist lähenemist:

I tasand – tegutsemine klassi tasandil, lapsevanemate kaasamine, arutelud klassis

II tasand – püsiv rikkumine, sekkumised kooli tasandil, kaasatakse sotsiaalpedagoog, kooli juhtkond, tugimeeskond.

III tasand – raske rikkumise puhul kaasata noorsoopolitsei ja lastekaitsespetsialist.

* 1. I tasand
     1. Ennetusena reguleerib klassijuhataja suhteid klassis, toetab positiivse klassikliima kujunemist, viib regulaarselt läbi KiVa tunde. Igasugusele kiusamisele ja vägivallale reageerib otsustavalt, vajadusel kaasab KiVa tiimi. Õpilase vähemhäirivama tähelepanu otsiva, pahatahtliku või sõnakuulmatu käitumise puhul sekkuvad õpetajad klassi tasandil. Abistavateks meetmeteks õpetajale on sotsiaalpedagoogi tugi, jaotusmaterjalid, koolitused, nõupidamised juhtkonnaga.
     2. Käitumisprobleemide põhjused võivad tuleneda õpetamise metoodikast: füüsilise õpikeskkonna korraldusest (pinkide paigutus, vähene valgustus, kõrvaline helimüra vms), metoodika ja/või tunni tempo valikust, õpetaja suhtlus- või õpetamisviisist /„kohaloleku” vähesusest. Vajadusel reguleerib õpetaja nimetatud nüansse, konsulteerib kolleegidega, õppealajuhatajaga, juhtkonnaga.
     3. Klassijuhataja fikseerib ÕIK-l rakendatud tegevused.
  2. II tasand
     1. Püsivate käitumisprobleemide puhul tehakse tihedat koostööd koduga. Saadud infost tulenevalt kujundatakse sekkumised.
     2. Püsivate käitumisprobleemide põhjused tulenevad:

1) õpilase arengulistest eripäradest;

2) õpilase hariduslikest erivajadustest;

3) õpilase tervislikust seisundist;

4) õpilase isiklikust või perekondlikust probleemist;

5) õpilase nõrgast sotsiaalsest võrgustikust, selle puudumisest või probleemidest sotsiaalsetes suhetes;

6) õpilase madalast eneseusaldusest ja/või enesehinnangust.

* + 1. Püsivate probleemide puhul koordineerivad käitumisraskustega lapse toetamist lisaks klassijuhatajale HEVko ja sotsiaalpedagoog, määrates õpilasele eelkõige tuge igapäevasel käitumisel, koolikohustuse täitmisel ja õppetöös edasijõudmisel. Eesmärk on juhtida kõiki lapsega kokku puutuvaid inimesi koostööle, et arendada lapse sotsiaalseid oskusi ning suunata teda eneseanalüüsile. Oluline on klassijuhataja tihe koostöö lapsevanematega. Klassijuhataja ja HEV õppe koordineerija märgivad KEV õpilase ÕIK-l rakendatud meetmed ja nende tõhususe.
  1. III tasand
     1. KEV õpilaste ja keerulise sotsiaalse taustaga õpilaste puhul kaasatakse koostöövõrgustikku lastekaitsetöötaja ja noorsoopolitsei. Koostöövõrgustikus esindab koolijuhi poolt määratud spetsialist.
     2. Sobiva meetme valik põhineb konkreetse olukorra analüüsil ja pedagoogilisel otsusel. Tõsisemate juhtumite korral tuleb kaasata politsei.
     3. Koolikohustuse mittetäitjatele ja kooli kodukorra rikkujatele rakendatakse lisaks HEV õpilase toetamise meetmetele (individuaalne õppekava, arenguvestlus jne) Põhikooli- ja gümnaasiumiseaduse paragrahv 58 lõige 3 toodud tugi- ja mõjutusmeetmeid

1) õpilase käitumise arutamine vanemaga;

2) õpilasega tema käitumise arutamine kooli juhtkonna koosolekul;

3) õpilasele tugiisiku määramine, suunamine sotsiaalpedagoogi või muu tugispetsialisti poole;

4) kirjalik noomitus;

5) esemete, mis ei ole vajalikud õppetööks ja mida ei kasutata sihipäraselt, hoiulevõtmine;

6) konfliktolukorras olnud poolte lepitamine eesmärgiga teha edaspidi koostööd;

7) kooli jaoks kasuliku tegevuse elluviimine (lapsevanema nõusolekul) eesmärgiga heastada enda poolt tekitatud kahju;

8) tunnist eemaldamine ja / või kohustus teha kuni 1,5 tunni ulatuses määratud õppetööd peale õppetundide lõppemist;

11) ajutine keeld võtta osa õppekavavälisest tegevusest koolis, näiteks üritustest ja väljasõitudest;

9) ajutine (kuni 10 õppepäeva) õppes osalemise keeld koos kohustusega saavutada iseseisvalt lapsevanema juhendamisel nõutavad õpitulemused, mis kirjas Stuudiumis;

10) vanema nõusolekul õpilase vastuvõtmine kooli juures tegutsevatesse huviringidesse;

11) suunamine pikapäevarühma (kui algklassi lapsel puudub vanemlik järelvalve);

12) muud kooli pakutavad meetmed, mis on kooskõlas seadustega.

* + 1. Mõjutusmeetmed lähtuvad põhimõttest, et kodukorra rikkumiste puhul õpilane mõistaks oma tegu ja vastutaks selle tagajärgede eest, oleks ise kaasatud kahju heastamisse.
  1. Tegevused ebaviisaka või ebaadekvaatse käitumise puhul

6.9.1 I tasandil:

1) Õpetaja märkab igapäevategevuste käigus lapse probleemi või antakse talle sellest teada teiste õpilaste poolt.

2) Õpetaja annab lapsele tagasisidet tema käitumisest ja pakub oma abi. Õpetaja kasutab oma professionaalseid ja sotsiaalseid oskusi, võtab olukorras täiskasvanuna vastutuse, teeb õpilasega kokkulepped, määrab õppetöö pärast tundide lõppu.

**3)** Õpetaja teavitab kodu Stuudiumi kaudu ja püüab teha koostööd (kirjeldatakse võimalikult neutraalsel ja asjalikul viisil õpilase käitumist) Stuudiumis kirja teel või telefonivestluses.

**4)** Õpetaja teavitab klassijuhatajat, kes vestleb lapsega, lapsevanemaga ning vajadusel dokumenteerib tegevused ÕIK-l.

6.9.2 II tasandil:

1) Kui I tasandi meetmed ei ole olnud mõjusad, siis arutelu meeskonnas – klassijuhataja, aineõpetajad, sotsiaalpedagoog jne. Kaasata ka laps. Teemaks lapse toimetuleku ja käitumise hindamine, probleemi sõnastamine: miks käitumine ei suju?

2) Meeskonnaliikmete tegevuses ja ajas kokkuleppimine – koolis olemasolev tugisüsteem alustab tööd reaalsete võimaluste piires ja iga õpetaja püüab lapse positiivset käitumist taastada. Võib kasutada hindamistabeleid, erinevaid meetodeid.

3) Kokkulepitud ajal hinnatakse tulemust - mis toimis ja mis mitte? Kui leidus efektiivne meetod, siis seda jätkatakse seni, kuni harjumus kinnistub.

4) Kui vaatamata koolisisesele meeskonnatööle probleem ei leevendu, tuleb kohtuda perekonnaga. Perekonnale teatada meeskonna märkamistest ja tähelepanekutest, teha perega kokkulepped: kuidas pere toetab, suunab, juhendab last. Soovitada pöördumist teiste spetsialistide poole. Vajadusel kaasata lastekaitsespetsialist, psühholoog või noorsoopolitsei.

6.9.3 III tasandil:

1) Probleemi püsimisel või süvenemisel võtab klassijuhataja koostöös sotsiaalpedagoogiga perega ühendust. Kui senised meetmed ei ole aidanud, tuleb kaaluda kas psühholoogi, lastekaitsespetsialisti ja/või noorsoopolitsei kaasamist, Rajaleidja nõustamiskomisjoni suunamist, lastepsühhiaatri konsultatsiooni, teiste spetsialistide kaasamist.

2) Kui laps on endale või teistele ohtlik, tuleb ta viivitamatult õppetööst kõrvaldada. Tuleb teavitada kodu ja kutsuda lapsele lapsevanem kooli vastu.

3) Kool täidab spetsialistide soovitusi ning toetab lapse käitumist ja õppimist koolikeskkonnas, et uut käitumisviisi igapäevaellu integreerida.